Унагъуэ миным щIигъум яIэрохьэ
Коронавирус узым и зэранкIэ щытыкIэ гугъум ихуауэ республикэм щыпсэухэм ерыскъыкIэ ядоIэпыкъу, Къэбэрдей-Балъкъэрым и Iэтащхьэ КIуэкIуэ Казбек и жэрдэмкIэ.
Гулъытэ зыхуащIахэм ящыщщ Дзэлыкъуэ щIыналъэри. Сабий 1256-рэ щыпсэу унагъуэ 702-м (зи Iуэху хуэмыщIахэмрэ ныкъуэдыкъуэ зыщIэсхэмрэ) ерыскъыхэкIхэр хуашащ. Абы хэлъхьэныгъэшхуэ хуащIащ хьэрычэтыщIэхэмрэ республикэм и цIыху жыджэрхэмрэ.
Дзэлыкъуэ щIыналъэм и щIыпIэ администрацэм и пресс-IуэхущIапIэм и унафэщI Щокъуий Iэминэ хъыбар къызэрыдигъэщIамкIэ, егъэджэныгъэ IэнатIэхэм я лэжьакIуэхэм ерыскъыхэкIхэр зэбгрышыныр къызэрагъэпэщ.
КъищынэмыщIауэ, Къэбэрдей-Балъкъэрым и Муслъымэн дин IуэхущIапIэм Дзэлыкъуэ щIыналъэм и унагъуэ 361-м защIигъэкъуащ. Абыхэми ерыскъыхэкI зэмылIэужьыгъуэхэр Iэрагъэхьащ.
Коронавирус узым и зэранкIэ щытыкIэ гугъум ихуауэ республикэм щыпсэухэм ядэIэпыкъуным зиубгъу зэпытщ.
Хьэтау Ислъам.
